**LĒMUMS**

Liepājā

|  |  |  |
| --- | --- | --- |
| 2024. gada 13. jūnijā | Nr.272/6  (prot. Nr.6, 30.§) |  |

Par nekustamo īpašumu nodošanu

pārvaldīšanā

Saskaņā ar Atkritumu apsaimniekošanas likuma 8. panta pirmās daļas 6. punktu  
pašvaldības pienākums ir organizēt atkritumu dalītu vākšanu savā administratīvajā teritorijā atbilstoši atkritumu apsaimniekošanas valsts plānam un reģionālajiem plāniem, līdz ar to šobrīd notiek divu atkritumu šķirošanas laukumu izbūve Ulmales ielā 2 un Ziemupes ielā 44, kurus plānots nodot ekspluatācijā šā gada jūnija beigās.

Atbilstoši publiskā iepirkuma Nr.LVP 2023/151 “Sadzīves atkritumu apsaimniekošana Dienvidkurzemes atkritumu apsaimniekošanas reģiona pašvaldību administratīvajās teritorijās” (turpmāk – Iepirkums) rezultātam, Liepājas pašvaldības administratīvajā teritorijā atkritumu apsaimniekošanu līdz 2030. gada 30. aprīlim veic divi atkritumu apsaimniekotāji – SIA “Eco Baltia vide”, teritorijā no pilsētas ziemeļu robežas līdz Tirdzniecības kanālam, un pilnsabiedrība “Vides pakalpojumi Liepājai”, teritorijā no Tirdzniecības kanāla līdz pilsētas dienvidu robežai. Savukārt, saskaņā ar Iepirkuma tehnisko specifikāciju, kas ir noslēgtā pakalpojuma līguma neatņemama sastāvdaļa, atkritumu apsaimniekotājam ir pienākums aprīkot šķirošanas laukumu ar nepieciešamajiem atkritumu savākšanas konteineriem un nodrošināt laukuma apsaimniekošanu un ar to saistīto izmaksu segšanu, t.sk. atbilstošas specifikācijas nepieciešamo konteineru uzstādīšanu, konteineru regulāru iztukšošanu, laukuma uzkopšanu un personālu, kas veic laukuma uzrauga funkcijas.

Publiskas personas finanšu līdzekļu un mantas izšķērdēšanas novēršanas likuma 3. pants noteic publiskas personas pienākumu rīkoties lietderīgi ar finanšu līdzekļiem un mantu, savukārt Pašvaldību likuma 73. panta pirmā daļa noteic, ka pašvaldības manta izmantojama administratīvās teritorijas iedzīvotāju interesēs atbilstoši pašvaldības kompetencei. Profesionāla atkritumu apsaimniekošanas infrastruktūras pārvaldīšana, ko nodrošinās SIA “Eco Baltia vide” un pilnsabiedrība “Vides pakalpojumi Liepājai”, ir lietderīga, jo spēs nodrošināt tās ilgtspējīgu uzturēšanu un attīstību, kā arī radīs iespēju pilnvērtīgai infrastruktūras izmantošanai. Vienota atkritumu apsaimniekošanas infrastruktūras pārvaldīšana nodrošinās, lai Liepājas valstspilsētas pašvaldība realizētu Pašvaldību likuma 4. panta pirmās daļas 1. punktā noteikto funkciju – organizēt iedzīvotājiem sadzīves atkritumu apsaimniekošanas pakalpojumu.

Pamatojoties uz Pašvaldību likuma 4. panta pirmās daļas 1. punktu, 10. panta pirmo daļu un 73. panta pirmo daļu, Publiskas personas finanšu līdzekļu un mantas izšķērdēšanas novēršanas likuma 6.2 panta pirmo, otro un 31 daļu, Liepājas Centrālās administrācijas 2024. gada 27. maija vēstulē Nr.1003/2.1.4 “Par pārvaldīšanas līguma slēgšanu” doto uzdevumu, izskatot Liepājas valstspilsētas pašvaldības domes pastāvīgās Attīstības komitejas 2024. gada 6. jūnija lēmumu (sēdes protokols Nr.6), Liepājas valstspilsētas pašvaldības dome **nolemj:**

1. Pēc atkritumu šķirošanas laukumu izbūves Ulmales ielā 2 un Ziemupes ielā 44, Liepājā, un to nodošanas ekspluatācijā, noslēgt pārvaldīšanas līgumus ar:

1.1. pilnsabiedrību “Vides pakalpojumi Liepājai” par atkritumu šķirošanas laukuma nekustamajā īpašumā Ulmales ielā 2, Liepājā, kadastra apzīmējums 17000410799, pārvaldīšanu;

1.2. SIA “Eco Baltia vide”, reģistrācijas Nr.40003309841; par atkritumu šķirošanas laukuma nekustamajā īpašumā Ziemupes ielā 44, Liepājā, kadastra apzīmējums 17000120681, pārvaldīšanu.

2. Noteikt, ka lēmuma 1. punktā minētie pārvaldīšanas līgumi ir spēkā līdz 2030. gada 30. aprīlim vai līdz brīdim, kamēr lēmuma 1. punktā minētie sadzīves atkritumu apsaimniekotāji sniedz pakalpojumu saskaņā ar publiskā iepirkuma Nr.LVP 2023/151 “Sadzīves atkritumu apsaimniekošana Dienvidkurzemes atkritumu apsaimniekošanas reģiona pašvaldību administratīvajās teritorijās” ietvaros noslēgtajiem līgumiem.

3. Liepājas Komunālajai pārvaldei pēc lēmuma 1. punktā minēto objektu nodošanas ekspluatācijā iesniegt Liepājas Nekustamā īpašuma pārvaldei nepieciešamo informāciju Pārvaldīšanas līgumu noslēgšanai.

4. Pilnvarot Liepājas Nekustamā īpašuma pārvaldes vadītāju slēgt lēmuma 1. punktā minētos pārvaldīšanas līgumus.

5. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Nekustamā īpašuma pārvaldei, Liepājas Nekustamā īpašuma pārvaldes galvenajai grāmatvedei, Vides nodaļai, Liepājas Komunālajai pārvaldei, pilnsabiedrībai “Vides pakalpojumi Liepājai”, SIA “Eco Baltia vide” | |